Podľa § 7 ods. 2 písm. g) zákona o štátnom občianstve „Žiadateľovi, ktorý má na území Slovenskej republiky povolený pobyt, možno udeliť štátne občianstvo Slovenskej republiky bez splnenia podmienky uvedenej v odseku 1 písm. a), ak tento zákon neustanovuje inak, ak má na území Slovenskej republiky nepretržitý pobyt najmenej desať rokov a v čase podania žiadosti o udelenie štátneho občianstva Slovenskej republiky mu už bolo udelené povolenie na trvalý pobyt,“
Trvalým pobytom sa myslí v zmysle poznámky v § 7 ods. 1 písm. a) pobyt podľa § 42 až § 57, § 67 a 71 zákona č. 404/2011 Z. z. o pobyte cudzincov a o zmene a doplnení niektorých zákonov v znení neskorších predpisov.
Podľa § 42 ods. 2 zákona o pobyte cudzincov „Trvalý pobyt je
a) trvalý pobyt na päť rokov,
b) trvalý pobyt na neobmedzený čas,
c) pobyt štátneho príslušníka tretej krajiny s priznaným postavením osoby s dlhodobým pobytom Európskej únie (ďalej len „dlhodobý pobyt“).“
Vzhľadom na uvedené sme toho názoru, že ak cudzinec má dlhodobý pobyt, spĺňa podmienku § 7 ods. 2 písm. g), tzn. že mu bolo udelené povolenie na trvalý pobyt.